ལྔ་པ།བོད་ཀྱི་སྐད་ཡིག་ཐོག་ནས་སློབ་གསོའི་མ་ལག་བཙུགས་རྗེས་ཀྱི་མདུན་ལམ་སྐོར།གནད་དོན་དེ་ནི་དགེ་རྒན་དང༌།སློབ་མ།ཁྱིམ་ཚང་བཅས་ཚང་མས་སེམས་འཁུར་དང་དོ་སྣང་ཆེན་པོ་བྱེད་དགོས་པ་ཞིག་ཆགས་ཡོད།དེའི་རྒྱུ་མཚན་མང་པོ་ཡོད་ཀྱང་གཙོ་ཆེ་བ་ནི།སློབ་གྲྭ་ཆེན་མོར་འགྲོ་ཐུབ་དང་མི་ཐུབ།བོད་ཀྱི་སྐད་ཡིག་གཙོ་བོར་བཞག་པའི་སློབ་གྲྭ་ཆེན་མོ་འཛུགས་ཐུབ་དང་མི་ཐུབ།ཐུབ་པའི་དབང་དུ་བྱས་ན་སློབ་གྲྭ་ཆེན་མོ་དེ་ལ་རྒྱལ་ཡོངས་སྤྱི་མཚུངས་ཀྱི་སློབ་གྲྭ་ཆེན་མོའི་ཐོབ་ཐང་ཡོང་དང་མི་ཡོང༌།གལ་ཏེ་འཛུགས་མ་ཐུབ་ན།བོད་ཀྱི་སྐད་ཡིག་ཐོག་ནས་མཐོ་རིམ་སློབ་འབྲིང་ཐོན་པའི་སློབ་མ་དེ་སློབ་གྲྭ་ཆེན་མོ་གཞན་དག་ལ་འགྲོ་ཐུབ་པའི་ཐོབ་ཐང་ཡོང་དང་མི་ཡོང་བཅས་རེད།གོང་གསལ་གནད་དོན་དེ་ཚོ་ནི་གོང་རིམ་ཏང་དང་སྲིད་གཞུང་གིས་གང་མགྱོགས་ཐག་གཅོད་གནང་དགོས་པའི་གནད་དོན་ཞིག་ཡིན་པ་ལས་སློབ་གྲྭ་ཆེན་མོས་ཐག་གཅོད་བྱ་ཐུབ་པ་ཞིག་མིན།དེ་མིན་གནད་དོན་གཞན་དག་ཡོད་ཀྱང་དུས་ཚོད་ཀྱིས་མི་ལྡང་བས་ཞུ་མི་དགོས་པ་བཅས།བོད་ཀྱི་སྐད་ཡིག་གཙོ་བོར་བྱས་པའི་སློབ་གསོའི་ཐོག་འབྲེལ་ཡོད་ཀྱི་གནད་དོན་དཔྱད་ཞིབ་དང་དགོངས་བཞེས་གནང་རྒྱུར།།མཁས་དབང་དུང་དཀར་བློ་བཟང་འཕྲིན་ལས་མཆོག་གི་གསུང་འབུམ་སྐད་ཡིག་དང་སློབ་གསོ་ཞེས་པ་ལས་བཏུས།